GLOSSARJU

Azzjonijiet tal-Marco Polo :

Il-programmi Marco Polo jiffinanzjaw il-ħames tipi ta’ azzjonijiet li ġejjin:

1. Azzjoni ta’ kataliżi: azzjoni taħt il-Marco Polo I u II (l-MP I u l-MP II) maħsuba biex tegħleb ostakli strutturali sinifikanti fis-suq għat-trasport tal-merkanzija li jipprevjeni lis-suq milli jaħdem b’mod sodisfaċenti;

2. Azzjoni ta’ ċaqliq modali: azzjonijiet tal-MP I u II biex it-trasport ta’ merkanzija jiċċaqlaq mit-triq għal ferroviji, għal passaġġi tal-ilma interni u tbaħħir fil-qosor jew għal kombinazzjoni ta’ dawn il-mezzi ta’ trasport;

3. Azzjonijiet ta’ toroq tat-tbaħħir: azzjonijiet tal-MP II immirati lejn iċ-ċaqliq modali billi jintroduċu servizz bieb bieb li jċaqlaq it-trasport ta’ merkanzija minn distanzi twal bit-triq għal kombinazzjoni ta’ tbaħħir fil-qosor u mezzi oħra ta’ trasport;

4. Azzjoni għall-evitar tat-traffiku: azzjoni tal-MP II mmirata lejn l-evitar tat-traffiku iktar milli lejn iċ-ċaqliq tiegħu, billi tiffoka fuq il-modifika tal-proċessi ta’ produzzjoni/distribuzzjoni biex tikseb distanzi iqsar, fatturi ta’ tagħbija ogħla, inqas vjaġġi vojta, tnaqqis ta’ flussi ta’ skart, tnaqqis tal-volum u/jew piż jew kwalunkwe effett ieħor li jwassal għal tnaqqis sinifikanti tat-traffiku tal-merkanzija fit-toroq;

5. Azzjoni ta’ tagħlim komuni: Azzjoni tal-MP I u II imfassla biex twassal għaċ-ċaqliq modali b’mod indirett billi ttejjeb l-għarfien fis-settur tal-loġistika tat-trasport ta’ merkanzija u billi trawwem metodi u proċeduri avvanzati għall-kooperazzjoni fis-suq tat-trasport ta’ merkanzija.

DĠ Mobbiltà u Trasport : Direttorat Ġenerali tal-Kummissjoni Ewropea għall-mobbiltà u t-trasport.

EACI : Aġenzija Eżekuttiva għall-Kompetittività u l-Innovazzjoni. F’Marzu 2008, din l-aġenzija ħadet f’idejha l-ġestjoni ta’ kuljum tal-proġetti tal-Marco Polo.

Infrastruttura anċillari : L-infrastruttura meħtieġa u suffiċjenti biex jitwettqu l-għanijiet tal-azzjonijiet iffinanzjati (Marco Polo II ir-Regolament (KE) Nru 1692/2006, l-Artikolu 2(h)). Billi l-proġetti tal-Marco Polo huma proġetti ta’ servizzi tat-trasport, infrastruttura anċillari għandha tikkonsisti biss f’aġġustamenti għal infrastruttura eżistenti li huma meħtieġa biex is-servizz tat-trasport previst ikun jista’ jitwettaq.

Interoperabbiltà (tas-sistema ferrovjarja trans-Ewropea) : Il-kapaċità li jsiru operazzjonijiet fuq kwalunkwe parti tan-netwerk ferrovjarju mingħajr ebda differenza, billi jkun hemm fokus fuq li s-sistemi tekniċi differenti tal-ferroviji tal-UE jaħdmu flimkien u li jiġu evitati ostakli operazzjonali u infrastrutturali.

Kilometru-tunnellata (tkm) : It-trasport ta’ tunnellata (1000 kg) merkanzija fuq distanza ta’ kilometru. Mill-2009, ir-regoli ippermettew li tkun inkluża it-tara fit-tkm imċaqilqa taħt il-programmi Marco Polo.

Kumitat tal-Programm Marco Polo : Kumitat ta’ Ġestjoni li jikkonsisti mir-rappreżentanti differenti tal-Istati Membri tal-UE u minn osservaturi minn pajjiżi terzi parteċipanti li qed jindirizzaw is-servizzi tat-trasport.

Piż mejjet (deadweight) : Piż mejjet iseħħ fejn finanzjament jingħata biex jappoġġja benefiċjarju li xorta waħda kieku jkun għamel l-istess għażla fin-nuqqas ta’ għajnuna. F’każijiet bħal dawn, l-eżitu ma jistax jiġi attribwit lill-politika, u l-għajnuna mħallsa lill-benefiċjarju ma kellha l-ebda impatt. B’hekk is-sehem tan-nefqa li jiġġenera piż mejjet huwa ineffettiv fih innifsu, minħabba li ma jikkontribwixxix fl-ilħuq tal-objettivi.

Trasport multimodali : Il-ġarr ta’ merkanzija minn mill-inqas żewġ mezzi ta’ trasport differenti, bħal bit-triq, bil-ferrovija, bil-passaġġi tal-ilma interni jew bit-tbaħħir fil-qosor, mill-punt tat-tluq sad-destinazzjoni.

SOMMARJU EŻEKUTTIV

I. Sa mill-2003, il-programmi Marco Polo ffinanzjaw proġetti ta’ servizzi tat-trasport li jċaqalqu t-trasport ta’ merkanzija mit-triq għall-ferroviji, għall-passaġġi tal-ilma interni u għat-tbaħħir fil-qosor. L-ewwel programm Marco Polo (Marco Polo I) kellu baġit ta’ EUR 102 miljun u kien fis-seħħ bejn l-2003 u l-2006. Il-programm attwali Marco Polo II qiegħed fis-seħħ mill-2007 sal-2013 u għandu baġit sostanzjalment akbar ta’ EUR 450 miljun. L-għan tal-iskema kien li jitnaqqas it-traffiku tat-trasport internazzjonali ta’ merkanzija bit-triq, u b’hekk titjieb il-prestazzjoni ambjentali tat-trasport ta’ merkanzija, titnaqqas il-konġestjoni fit-toroq u tiżdied is-sigurtà fit-toroq.

II. Il-Qorti Ewropea tal-Awdituri vvalutat jekk il-Kummissjoni kinitx ippjanat il-programmi, u jekk kinitx qiegħda ġġestihom u tissorveljahom, b’tali mod li tkabbar l-effettività tagħhom, u jekk il-proġetti ffinanzjati kinux effettivi.

III. Il-Qorti sabet li l-programmi kienu ineffettivi minħabba li ma laħqux il-miri tal-prodotti tagħhom, kellhom ftit li xejn impatt fuq iċ-ċaqliq tal-merkanzija lil hinn mit-toroq u ma hemm l-ebda data biex jiġu vvalutati l-benefiċċji mistennija mit-tnaqqis tal-impatt ambjentali tat-trasport ta’ merkanzija, mit-tnaqqis ta’ konġestjoni fit-toroq u mit-titjib tas-sigurtà fit-toroq.

IV. Il-mekkaniżmu użat għall-pagamenti tal-programmi għamel l-iżborżament tal-finanzjament mill-UE kundizzjonali fuq riżultati, il-proċedura tal-għażla kienet tiżgura li proġetti ta’ kwalità għolja biss kienu jiġu magħżula u dawn il-proġetti normalment kienu jipprovdu benefiċċji akbar għall-komunità usa’. Iżda, ma kienx hemm biżżejjed proposti ta’ proġetti rilevanti proposti minħabba li s-sitwazzjoni tas-suq u l-kundizzjonijiet għad-dħul qatgħu qalb l-operaturi milli jieħdu vantaġġ mill-iskema. Barra minn dan, kien hemm inċertezza dwar il-kwantitajiet limitati rrappurtati mċaqalqa, u nofs il-proġetti awditjati kienu ta’ sostenibbiltà limitata. Barra minn hekk, il-proġetti kienu jinbdew anke mingħajr finanzjament mill-UE (piż mejjet).

V. Filwaqt li l-ġestjoni ta’ kuljum tal-programmi tjiebet matul iż-żmien, il-Kummissjoni ma wettqitx analiżi suffiċjenti tal-ħtiġijiet tas-suq biex tivvaluta l-potenzjal li jintlaħqu l-objettivi tal-politika, u azzjonjiet korrettivi setgħu ttieħdu qabel. Madankollu, dgħufijiet importanti fil-programm ikomplu jippersistu.

VI. Minħabba r-riżultati tal-programmi attwali, il-Qorti tirrakkomanda lill-Kunsill, lill-Parlament Ewropew u lill-Kummissjoni li jikkunsidraw li jtemmu l-finanzjament mill-UE għal servizzi tat-trasport ta’ merkanzija li għandhom l-istess tfassil bħall-programmi Marco Polo ("top-down supply-push" (spinta lill-provvista minn fuq għal isfel)) li wasslu għad-dgħufijiet identifikati f’dan ir-rapport (rispons insuffiċjenti għas-suq, assenza ta’ evidenza dwar l-ilħuq ta’ objettivi, piż amministrattiv kbir, sostenibbiltà fqira u piż mejjet) u li jagħmlu l-kontinwazzjoni ta’ dan il-finanzjament kundizzjonali fuq valutazzjoni tal-impatt ex ante li turi jekk hemmx u sa fejn hemm valur miżjud tal-UE. Dan kieku jimplika t-twettiq ta’ analiżi tas-suq iddettaljata dwar id-domanda potenzjali u l-adottar tal-esperjenza u l-aħjar prattiki ta’ skemi nazzjonali ta’ appoġġ simili tal-Istati Membri. Huwa biss fil-każ ta’ valutazzjoni pożittiva fir-rigward ta’ azzjoni sinifikanti tal-UE f’dan il-qasam, li l-Qorti tirrakkomanda li l-Kummissjoni tieħu serje ta’ azzjonijiet biex issaħħaħ il-prestazzjoni fi skemi futuri.

INTRODUZZJONI

IL-PROGRAMMI MARCO POLO U L-MULTIMODALITÀ

1. Il-multimodalità tittratta l-użu ta’ żewġ mezzi ta’ trasport jew aktar għall-ikkompletar ta’ operazzjoni waħda ta’ trasport ta’ merkanzija. S’issa t-trasport multimodali kien ġeneralment ikkunsidrat aktar sostenibbli ambjentalment billi jnaqqas operazzjonijiet ta’ trasport "bit-triq biss". Iż-żieda fl-użu tal-multimodalità għalhekk kienet għal ħafna snin u għadha wieħed mill-objettivi prinċipali tal-politika tat-trasport tal-UE [1].

2. Bħala parti minn din il-politika, fl-2003 l-Leġiżlatur tal-UE stabbilixxa l-ewwel programm Marco Polo (Marco Polo I, b’baġit ta’ EUR 102 miljun) li opera bejn l-2003 u l-2006. Dan kien segwit mill-programm attwali Marco Polo II (2007-2013), li għandu baġit sostanzjalment akbar ta’ EUR 450 miljun u ambitu estiż. L-objettiv kien li tiġi miġġielda ż-żieda fit-trasport tal-merkanzija bit-triq billi ż-żieda aggregata mistennija tiġi mċaqalqa għal ferroviji, għal passaġġi tal-ilma interni u għal tbaħħir fil-qosor, jew għal kombinazzjoni ta’ dawn il-mezzi ta’ trasport. Dan kien maħsub biex inaqqas l-effetti sekondarji ambjentali tat-trasport tal-merkanzija, biex inaqqas il-konġestjoni fit-toroq u jtejjeb is-sigurtà fit-toroq u biex jikkontribwixxi għal mobbiltà effiċjenti u sostenibbli (ara l-Figura 1).

3. Għall-perjodu ta’ wara l-2013, il-Kummissjoni pproponiet appoġġ kontinwu mill-UE għas-servizzi tat-trasport ta’ merkanzija, billi tiġi promossa "il-mobilitazzjoni ta’ servizzi tat-trasport innovattivi jew kombinazzjonijiet ġodda ta’ servizzi tat-trasport eżistenti li l-effiċjenza tagħhom tkun ġiet ippruvata, inkluż permezz tal-applikazzjoni ta’ ITS u t-twaqqif ta’ strutturi rilevanti ta’ governanza [2]". Fin-nuqqas ta’ evalwazzjoni ex ante, għadu mhux magħruf madankollu kif dawn l-objettivi wiesgħa se jiġu implimentati, x’inhuma l-objettivi u l-prijoritajiet speċifiċi kif ukoll x’inhu l-ammont ta’ finanzjament meqjus neċessarju.

FIGURA 1

ĦARSA ĠENERALI LEJN U OBJETTIVI TAL-PROGRAMM MARCO POLO II (EX ANTE EVALUATION REPORT ON MP II (RAPPORT TA’ EVALWAZZJONI EX ANTE DWAR L-MP II), ECORYS, IL- 15 TA’ ĠUNJU 2004, P. 1.)

+++++ TIFF +++++

ĠESTJONI TAL-PROGRAMMI MARCO POLO

4. Il-programmi Marco Polo huma ġestiti b’mod ċentrali mill-Kummissjoni. Applikazzjonijiet għal proġetti huma rċevuti permezz ta’ sejħiet annwali għal proposti u evalwati skont il-kundizzjonijiet ta’ finanzjament u l-kriterji ta’ eliġibbiltà, tal-għażla u tal-għoti. Fil-bidu d-DĠ Mobbiltà u Trasport [3] kien responsabbli għall-programmi fit-totalità tagħhom, iżda minn Marzu 2008, l-Aġenzija Eżekuttiva għall-Kompetittività u l-Innovazzjoni (EACI) ġestiet l-implimentazzjoni reali tal-iskema. Il-kompiti huma maqsuma bejn id-DĠ Mobbiltà u Trasport u l-EACI kif ġej:

(a) Id-DĠ Mobbiltà u Trasport huwa responsabbli mill-ġestjoni tal-programmi, li tinkludi ffissar ta’ prijoritajiet, abbozzar u adozzjoni tal-programm ta’ ħidma annwali, abbozzar ta’ dokumenti għas-sejħiet annwali għal proposti u l-pubblikazzjoni tas-sejħa fil-Ġurnal Uffiċjali, relazzjonijet mal-awtoritajiet tal-Istati Membri, evalwazzjoni tal-implimentazzjoni u l-impatt tal-programm, u sorveljanza tal-attività ta’ ġestjoni tal-EACI;

(b) L-EACI tagħti pariri lill-applikanti potenzjali, tirċievi, tiftaħ u tevalwa proposti ta’ proġetti, tinnegozja d-dettalji tal-kuntratti mal-applikanti, tipprepara d-deċiżjonijiet tal-Kummissjoni għall-għoti ta’ għotjiet, tirċievi rapporti perjodiċi dwar proġetti, timmonitorja proġetti, tagħmel pagamenti lill-benefiċarji u tirrapporta lill-Kummissjoni.

5. Ir-raġunament wara l-﻿Marco Polo kien li nuqqasijiet regolatorji u tas-suq jiskoraġġixxu lill-operaturi milli jistabbilixxu alternattivi għal trasport bit-triq. L-għan tal-programmi huwa għalhekk li jiġu kkumpensati l-operaturi tat-trasport għat-telf inizjali fuq servizzi tat-trasport ġodda jew imtejba li jċaqalqu t-traffiku lil hinn mit-toroq. Is-sussidju mill-UE huwa kkalkulat bħala l-anqas ammont fost: (i) EUR 1 (qabel is-sejħa 2009) jew EUR 2 (sa mis-sejħa 2009) għal kull 500 tkm imċaqalqa lil hinn mit-toroq; (ii) 35 % tal-ispejjeż eliġibbli (50 % għal azzjonijiet ta’ tagħlim komuni); (iii) id-defiċit kumulattiv għat-tul ta’ żmien kollu tal-azzjoni. Jingħata eżempju fil-Kaxxa 1.

6. Sabiex jintlaħaq l-objettiv taċ-ċaqliq modali, tipi differenti ta’ azzjonijiet huma previsti (azzjonijiet ta’ ċaqliq modali; azzjonijiet ta’ kataliżi u azzjonijiet ta’ toroq tat-tbaħħir, ara l-glossarju) iżda l-programm Marco Polo II jiffinanzja wkoll proġetti li jimmiraw li jinkoraġġixxu effiċjenza ogħla fit-trasport internazzjonali (prinċipalment intra-UE) ta’ merkanzija (l-azzjonijiet għall-evitar tat-traffiku).

KAXXA 1

EŻEMPJU TAL-KALKULAZZJONI TAL-AMMONT TA’ SUSSIDJU TAL-MP

Jekk proġett tal-Marco Polo jkun ġie magħżul fuq il-bażi tas-sejħa 2009 u wettaq ċaqliq modali ta’ 600 miljun tkm u jekk dan il-proġett kellu spejjeż eliġibbli ta’ EUR 35 miljun (inklużi EUR 4 miljun f’investimenti f’infrastruttura anċillari), spejjeż ineliġibbli ta’ EUR 9 miljun u ġġenera EUR 41 miljun fi dħul, japplika għalih il-kalkolu tas-sussidju li ġej:

Ammont 1: l-applikazzjoni tar-rata ta’ kontribuzzjoni għas-sejħa tal-2009 ta’ EUR 2 għal kull 500 tkm tagħti kontribuzzjoni tal-UE għall-volum imċaqlaq lil hinn mit-toroq ta’ EUR 2,4 miljun;

Ammont 2: l-applikazzjoni tar-rata massima ta’ intervent ta’ 35 % tal-EUR 35 miljun fi spejjeż eliġibbli tagħti it-tieni ċifra ta’ EUR 12,25 miljun;

Ammont 3: l-operazzjoni ġġenerat EUR 41 miljun fi dħul u EUR 44 miljun fi spejjeż (kemm eliġibbli kif ukoll ineliġibbli), li tagħti telf ta’ EUR 3 miljun.

F’dan il-każ, is-sussidju jkun limitat għal EUR 2,4 miljun, li huwa l-anqas mit-tliet ammonti.

7. Il-programm ikopri wkoll proġetti li ma jipprovdux ċaqliq modali b’mod dirett (bħala parti mill-azzjonijiet ta’ tagħlim komuni) kif ukoll infiq ieħor (sa massimu ta’ 5 % tal-baġit). Fil-fatt, bejn l-2009 u l-2012, madwar EUR 11,8 miljun f’sussidji [4] marru għal:

- Proġetti implimentati bħala parti mill-azzjoni ta’ tagħlim komuni, bl-għan li jwasslu għal ċaqliq modali b’mod indirett billi jtejbu l-għarfien fis-settur tal-loġistika tat-trasport ta’ merkanzija u billi jrawmu metodi u proċeduri avvanzati għall-kooperazzjoni fis-suq tat-trasport ta’ merkanzija. Madwar EUR 8,1 miljun ġew imħallsa sal-aħħar tal-2011 għal 16-il proġett;

- Miżuri ta’ akkumpanjament, varati biex jappoġġaw azzjonijiet attwali u żvilupp ulterjuri tal-programm. Dawn il-miżuri inkludew attivitajiet ta’ komunikazzjoni biex jippromwovu l-programm, studji dwar is-servizzi tat-trasport bil-passaġġi tal-ilma interni u traffiku ta’ vaguni weħidhom kif ukoll kontribuzzjoni għal programm Ewropew b’appoġġ għat-Tbaħħir fil-Qosor (li għalihom tħallsu EUR 3,7 miljun).

8. Mill-ħames tipi ta’ azzjonijiet iffinanzjati mill-programm, proġetti tat-tip azzjoni ta’ ċaqliq modali huma l-qalba tal-programmi u jirrappreżentaw 80 % tal-ftehimiet ta’ għotja ffirmati (ara l-Figura 2).

FIGURA 2

UŻU TAL-FINANZJAMENT TAL-PROGRAMMI MARCO POLO SKONT IT-TIP TA’ AZZJONI (ANNUAL ACTIVITY REPORT (RAPPORT ANNWALI TAL-ATTIVITÀ), EACI 2010, L-ANNESS 5.4, IL-PUNT 1)

+++++ TIFF +++++

AMBITU U APPROĊĊ TAL-AWDITJAR

9. L-objettiv tal-awditu tal-Qorti kien li jiġi stabbilit jekk il-programmi Marco Polo kinux effettivi. Hi għamlet dan billi vvalutat jekk il-Kummissjoni kinitx ippjanat il-programmi, u jekk kinitx qiegħda ġġestihom u tissorveljahom b’tali mod li tkabbar l-effettività tagħhom kemm jista’ jkun. Il-Qorti vvalutat ukoll jekk għadd ta’ proġetti ffinanzjati kinux laħqu l-objettivi tagħhom.

10. L-awditu kopra l-Marco Polo I u l-Marco Polo II (li għadu għaddej) sa Lulju 2012. Ix-xogħol għaqqad flimkien firxa ta’ proċeduri tal-awditjar: eżaminar ta’ fajls, intervisti, analiżi ta’ valutazzjonijiet tal-impatt, evalwazzjonijiet u riżultati ta’ stħarriġ u eżami ta’ evalwazzjonijiet dwar proposti ta’ proġetti. Il-Qorti vvalutat ukoll l-informazzjoni disponibbli fi ħdan id-DĠ Mobbiltà u Trasport dwar l-iskemi ta’ appoġġ implimentati fl-Istati Membri, wettqet stħarriġ dwar l-iskemi ta’ appoġġ għas-servizzi nazzjonali tat-trasport eżistenti fiż-żmien tal-awditu u intervistat awtoritajiet nazzjonali magħżula li kienu qed jieħdu sehem fil-Kumitat tal-Marco Polo matul l-awditi tal-proġetti.

11. Dan ix-xogħol ġie supplimentat minn intervisti mal-entitajiet rilevanti u minn verifikazzjoni fuq il-post tal-kisbiet ta’ 16-il proġett tat-tip azzjoni ta’ "ċaqliq modali" li kienu kkompletati (il-qalba tal-programm, ara l-paragrafu 8 hawn fuq) fil-Belġju, fil-Ġermanja, fi Franza, fl-Italja, fil-Lussemburgu u fil-Pajjiżi l-Baxxi (ara l-Anness I għad-dettalji tal-kontenut u tal-prestazzjoni tal-proġetti). Il-Kaxxa 2 tagħti deskrizzjoni qasira ta’ żewġ proġetti awditjati.

12. Is-16-il proġett awditjat irrappreżentaw EUR 19,5 miljun f’impenji u EUR 11,4 miljun f’pagamenti. Nofshom ġew approvati taħt l-MP I, u n-nofs l-ieħor taħt l-MP II. Erbgħa kienu proġetti ta’ tbaħħir fil-qosor, wieħed kien kombinament ta’ ferroviji/passaġġi tal-ilma interni, u l-11 li baqa’ kienu proġetti ferrovjarji. 14-il benefiċjarju mis-16-il proġett kienu konsorzji ta’ kumpaniji kbar tat-trasport, kumpaniji ferrovjarji nazzjonali jew linji internazzjonali tat-tbaħħir.

KAXXA 2

EŻEMPJI TA’ PROĠETTI TAL-MARCO POLO AWDITJATI

(a) Sirius 1 kien proġett ferrovjarju għall-ġarr ta’ ilma minerali naturali mill-impjant għall-produzzjoni Franċiż sa varji pjattaformi tal-loġistika fil-Ġermanja. L-għan kien li jitjiebu l-kapaċitajiet u s-servizz għall-klijenti u li tiġi appoġġjata l-mira tal-marka tal-karbonju tal-kumpanija (tnaqqis ta’ 40 % bejn l-2008 u l-2012 fuq l-ambitu tar-responsabbiltà diretta u l-marki kummerċjali kollha).

+++++ TIFF +++++

Tagħbien tal-ilma fuq ferroviji fl-impjant għall-produzzjoni ta’ S.A. des Eaux Minérales d’Evian© Il-Qorti Ewropea tal-Awdituri.

(b) Gulf Stream huwa proġett ta’ tbaħħir fil-qosor li joffri alternattiva bil-baħar għat-traffiku tal-merkanzija bejn it-tramuntana ta’ Spanja u n-nofsinhar tal-Ingilterra. Huwa servizz roll-on/roll-off li jopera salpar bir-ritorn kull tmiem il-ġimgħa bejn il-port Spanjol ta’ Santander u Poole fuq il-kosta tan-nofsinhar tal-Ingilterra biex jegħleb il-projbizzjoni ta’ tmiem il-ġimgħa fuq trakkijiet li jużaw in-netwerk nazzjonali Franċiża tat-toroq.

+++++ TIFF +++++

Trakkijiet ħirġin mill-vapur, iġorru l-merkanzija tagħhom sad-destinazzjoni matul tmiem il-ġimgħa© BAI SA Brittany Ferries Port du Bloscon

OSSERVAZZJONIJIET

IL-PROGRAMMI MA KINUX EFFETTIVI

EŻITI LI MA SSODISFAWX L-ASPETTATTIVI...

13. Il-leġiżlazzjoni kienet stabbilixxiet miri annwali kwantifikati għaċ-ċaqliq modali li ż-żewġ programmi kellhom jilħqu. Għall-MP I, il-mira annwali kienet 12-il biljun tkm. Għall-MP II, il-mira annwali ġiet miżjuda għal "parti sostanzjali" ta’ 20,5 biljun tkm [5] fuq il-bażi ta’ proposta għal pakkett finanzjarju ta’ EUR 740 miljun li kellu jinkludi appoġġ tal-infrastruttura. Minkejja l-fatt li l-ammonti għall-infrastruttura ġew irrifjutati matul il-proċedura leġiżlattiva, il-mira oriġinali fil-biċċa l-kbira nżammet.

14. Tqabbil bejn il-miri stabbiliti u l-kisbiet tal-programm irrappurtati juri prestazzjoni insuffiċjenti kontinwa u sinifikanti (ara t-Tabella 1).

15. Id-data taċ-ċaqliq modali rrappurtata hija finali biss għall-MP I, fejn tindika li 22,1 biljun tkm ta’ merkanzija ġiet imċaqalqa mit-triq għal mezzi oħra ta’ trasport. Għalkemm dan ir-riżultat huwa ekwivalenti għal tneħħija mit-triq ta’ 1230000 vjaġġ bit-trakk ta’ 1000 km (id-distanza minn Berlin sa Pariġi) kull wieħed iġorr 18-il tunnellata ta’ merkanzija [6], dan xorta waħda jirrappreżenta biss 46 % tal-mira tal-programm.

16. Bejn l-2007 u l-2010, l-MP II kiseb biss 23,9 % taċ-ċaqliq impenjat tat-traffiku (ara t-Tabella 1). Għalkemm l-MP II għadu għaddej, mhuwiex se jċaqlaq bis-sħiħ il-parti sostanzjali mmirata ta’ 20,5 biljun tkm fis-sena għax kien hemm rispons insuffiċjenti għas-sejħiet annwali għal proposti ta’ proġetti. Għalhekk, il-finanzjament tal-programm li sar disponibbli mhux se jippermetti li tiġi milħuqa l-mira, anke jekk il-proġetti kollha fihom nfushom kellhom ikunu ta’ suċċess għalkollox.

... U FTIT LI XEJN IMPATT FUQ IĊ-ĊAQLIQ TAT-TRASPORT TA’ MERKANZIJA LIL HINN MIT-TOROQ

17. L-appoġġ għall-programm MP I suppost kellu jċaqlaq mill-inqas iż-żieda totali mistennija fit-traffiku ta’ merkanzija bit-triq sa mill-2003. Għall-MP II, il-mira ġiet mibdula għal ċaqliq ta’ "parti sostanzjali" taż-żieda totali mistennija fit-traffiku ta’ merkanzija bit-triq. Abbażi ta’ data mogħtija mill-Kummissjoni (DĠ Eurostat), il-Figura 3 turi li, fl-2003, it-toroq ġarrbu 46 % tat-total tat-trasport ta’ merkanzija fl-UE, filwaqt li trasport marittimu, ferroviji u passaġġi tal-ilma interni rrappreżentaw 38 %, 11 % u 3,5 % rispettivament. Sal-2010, it-trasport bit-triq kien żied sehmu ġenerali għal 50 % tat-trasport ta’ merkanzija kollu, filwaqt li t-trasport marittimu kien naqas għal 33 % u l-ferroviji u l-passaġġi tal-ilma interni baqgħu fil-livell ta’ 11 % u 4 % rispettivament.

TABELLA 1

VOLUMI MMIRATI, IMPENJATI U RRAPPURTATI TA’ MERKANZIJA MĊAQALQA LIL HINN MIT-TRIQ PERMEZZ TAL-PROGRAMMI MARCO POLO F’BILJUNI TA’ TKM (KALKULAZZJONIJIET TAL-QORTI BBAŻATI FUQ DOKUMENTAZZJONI TAL-KUMMISSJONI U TAL-EACI [1111])

| Mira annwali | Ċaqliq impenjat2 | Ċaqliq irrappurtat (mill-EACI) | % milħuq3 |

MP I | | | | |

2003 | 12,00 | 12,40 | 7,25 | 58,51 |

2004 | 12,00 | 14,38 | 6,33 | 43,99 |

2005 | 12,00 | 9,53 | 4,95 | 51,94 |

2006 | 12,00 | 11,40 | 3,55 | 31,17 |

Total tal-MP I | 48,00 | 47,71 | 22,08 | 46,28 |

| medja għall-MP I | 46,00 |

MP II | [4444] | | | |

2007 | 20,50 | 27,83 | 10,02 | 36,00 |

2008 | 20,50 | 16,33 | 3,40 | 20,82 |

2009 | 20,50 | 15,68 | 2,82 | 17,98 |

2010 | 20,50 | 14,15 | 3,40 | 24,03 |

2011 | 20,50 | 13,70 | 0,00 | 0,00 |

MP II 2007-2011 | 102,50 | 87,69 | 19,64 | 22,40 |

| medja għall-MP II 2007-2010 ( 31.12.2012) | 19,16 |

Total kumplessiv | 150,50 | 135,40 | 41,72 | |

18. Bħala riżultat tal-kriżi finanzjarja u ekomomika li bdiet fl-2007, il-volumi ta’ trasport inġenerali naqsu. Xi mezzi ta’ trasport irreġistraw telf serju: trasport bil-ferroviji naqas bi 17,9 % u t-traffiku bil-passaġġi tal-ilma interni b’10,6 % [7]. Meta ffaċċjati bil-kriżi, it-trasportaturi bit-triq naqqsu l-prezzijiet tagħhom biex iżommu l-vetturi tagħhom fuq it-triq. Dan ipprovda kemm diżinċentivi biex isir trasferiment għal mezzi mhux bit-triq kif ukoll inċentivi biex isir trasferiment minn operazzjonijiet tat-trasport mhux bit-triq għal dawk bit-triq biss (ċaqliq modali bil-maqlub). B’hekk enfasizza l-vulnerabbiltà ċiklika tat-tfassil attwali tal-programm.

19. Iċ-ċaqliq modali rrappurtat ta’ 22,1 biljun tkm miksub għall-MP I irrappreżenta biss 0,3 % mit-trasport internazzjonali kollu tal-merkanzija bit-triq tal-UE u madwar 25 % taż-żieda fit-trasport internazzjonali ta’ merkanzija tal-UE bit-triq għall-istess perjodu. Ir-raġuni prinċipali għal dan hija li t-tkabbir fit-trasport internazzjonali tal-merkanzija bit-triq bejn l-2003 u l-2006 (113,7 biljun tkm) kienet ħafna akbar minn dak previst oriġinarjament (48 biljun tkm).

FIGURA 3

UŻU TA’ MEZZI TA’ TRASPORT GĦAT-TRASPORT TA’ MERKANZIJA INTRA-EU, NAZZJONALI U INTERNAZZJONALI MAŻ-ŻMIEN (DATA PROVDUTA LILL-QORTI MILL-EUROSTAT)

+++++ TIFF +++++

Sors: Eurostat.

20. Fir-rigward tal-MP II, ftit proġetti biss kienu ġew ikkompletati saż-żmien tal-awditu u kien għadu kmieni wisq biex issir valutazzjoni finali tal-effettività u tal-impatt potenzjali tagħhom. Iżda minħabba l-approprjazzjonijiet baġitarji disponibbli u l-użu limitat tagħhom, x’aktarx li l-programm mhux se jkollu impatt sinifikanti fuq iċ-ċaqliq tat-traffiku lil hinn mit-triq (ara t-Tabella 2).

21. It-trasport tal-merkanzija bit-triq jibqa’ l-mezz dominanti filwaqt li ferroviji u passaġġi tal-ilma interni għadhom f’livelli modesti ħafna. Il-Figura 4 turi li, qabel l-2007, l-volumi tat-trasport tal-merkanzija bit-triq żdiedu sena fuq sena, li bejn l-2007 u l-2009 l-volumi trasportati waqgħu għall-mezzi kollha bħala riżultat tal-kriżi u li, sa mill-2009, kien hemm irkupru ċar fil-volumi trasportati, prinċipalment fuq il-partijiet tal-vjaġġi tal-merkanzija bit-triq u marittimi filwaqt li l-ferroviji u l-passaġġi tal-ilma interni ma rnexxilhomx iżidu is-sehem tagħhom.

FIGURA 4

TRASPORT TA’ MERKANZIJA TAL-UE SKONT IL-MEZZ F’MILJUNI TA’ TKM (ID-DATA TAL-FIGURA 3 PPREŻENTATA BĦALA SEHEM PERĊENTWALI SKONT IL-MEZZ TA’ TRASPORT)

+++++ TIFF +++++

Sors: Eurostat.

L-IMPATT REALI MA JISTAX JIĠI VVALUTAT

22. Il-finanzjament tal-programmi suppost kellu jkun ta’ appoġġ għall-għanijiet tal-politika li jitnaqqsu l-effetti sekondarji ambjentali tat-trasport ta’ merkanzija, li tittaffa l-konġestjoni tat-traffiku u li titjieb is-sigurtà fit-toroq. Il-Qorti ħadet nota tal-istimi tal-Kummissjoni li, għal kull EUR 1 investit fil-programm Marco Polo I, ġew iġġenerati benefiċċji ambjentali ta’ EUR 13,30 [8].

23. Iżda d-data disponibbli dwar il-konġestjoni fit-toroq u l-aċċidenti tat-traffiku ma jippermettux li jiġi vvalutat l-impatt reali billi l-Eurostat ma għandha l-ebda metodoloġija uffiċjali miftiehma u l-ebda data statistika armonizzata dwar il-konġestjoni tat-traffiku, u d-data dwar inċidenti tat-traffiku hija inkompleta. Barra minn hekk, għalkemm huwa ġeneralment rikonoxxut li l-alternattivi għal trasport bit-triq biss normalment jipprovdu benefiċċji akbar għall-komunità usa’, il-livell reali ta’ influwenza probabbli jkun ħafna aktar baxx. Dan minħabba l-fatt li, bejn l-2004 u l-2010, id-data tal-kalkulaturi [9] tal-Marco Polo użata kienet skaduta u għalhekk mhux preċiża. Sa mill-2004, it-trasport bit triq gradwalment sar aktar nadif bħala riżultat ta’ riċerka u innovazzjoni [10]. Dan ma tqiesx mill-Kummissjoni għas-sejħiet tagħha mill-2005 sal-2010. Kien biss fl-2011 li koeffiċjenti ġodda u metodoloġija ġdida ġew użati meta ġie kkwantifikat l-impatt tat-trasport tal-merkanzija bil-ferroviji, bil-passaġġi tal-ilma interni u bit-tbaħħir fil-qosor. F’xi każijiet, dawn mhumiex ħafna aktar ta’ ġid mill-opzjoni bit-triq biss (ara l-Anness II). Pereżempju:ma għadx hemm ħafna differenza bejn it-trasport bit-triq biss u ferroviji li jaħdmu bid-diżil, braken żgħar jew bastimenti tal-passiġġieri roll-on- roll-off ("Ro/Pax") li jużaw fjuwil konvenzjonali u li jbaħħru b’veloċità ta’ minn 20 sa 23 mil tal-baħar. Malli l-bastimenti Ro/Pax jeċċedu veloċità ta’ 23 mil tal-baħar, ikun saħansitra aħjar għall-ambjent li l-merkanzija tinġarr bit-trakkijiet.

MA TRESSQUX BIŻŻEJJED PROPOSTI RILEVANTI TA’ PROĠETTI, ...

24. Il-proġetti ffinanzjati permezz ta’ dan il-programm huma wieħed mill-ftit eżempji fejn il-finanzjament tal-UE jkollu jitħallas abbażi tar-riżultati. Il-Qorti tirrikonoxxi li l-EACI għandha proċeduri li jippermettu li l-fondi tal-UE jintnefqu fuq proġetti li jissodisfaw il-kriterji tal-għażla bl-aħjar mod.Iżda normalment ma jkunx hemm biżżejjed proġetti ta’ kwalità għolja proposti (kien biss fl-2004 li r-riżorsi disponibbli ġew impenjati bis-sħiħ, ara t-Tabella 2).

25. B’hekk, il-programmi MP isibu problemi biex jassorbixxu l-approprjazzjonijiet tagħhom. Mill-EUR 101,8 miljun f’appoġġ finanzjarju disponibbli għall-MP I, EUR 41,8 miljun biss (41 %) ġew imħallsa [11]. L-MP II għandu baġit tal-programm ta’ EUR 450 miljun, li minnhom EUR 77,8 miljun biss (25 % tal-baġit disponibbli) kienu imħallsa, prinċipalment bħala pagamenti bil-quddiem, sa tmiem l-2012. Għalhekk x’aktarx li ammont sinifikanti ta’ finanzjament se jibqa’ ma jintużax u mhux se jservi l-objettivi ġenerali stabbiliti.

TABELLA 2

ĦARSA ĠENERALI LEJN PROĠETTI U FONDI DISPONIBBLI, IMPENJATI U MĦALLSA TAĦT IL-PROGRAMMI MARCO POLO, F’MILJUNI TA’ EURO (KALKULAZZJONIJIET TAL-QORTI BBAŻATI FUQ DOKUMENTAZZJONI MILL-KUMMISSJONI U L-EACI [5555])

| Nru ta’ proġetti | Baġit disponibbli | Fondi impenjati | % impenjat kontra baġit totali | Fondi mħallsa | % imħallsa kontra baġit totali |

MP I | | | | | | |

2003 | 13 | 15,0 | 13,0 | 86,7 | 7,3 | 48,7 |

2004 | 12 | 20,4 | 20,4 | 100,0 | 12,3 | 60,3 |

2005 | 15 | 30,7 | 21,4 | 69,7 | 12,8 | 41,7 |

2006 | 15 | 35,7 | 18,9 | 52,9 | 9,4 | 26,3 |

Total tal-MP I | 55 | 101,8 | 73,7 | 77,3 | 41,8 | 41,1 |

MP II | | | | | | |

2007 | 20 | 58,0 | 45,4 | 78,3 | 18,7 | 32,2 |

2008 | 28 | 59,0 | 34,4 | 58,3 | 9,9 | 16,8 |

2009 | 21 | 66,3 | 61,9 | 93,4 | 23,2 | 35,0 |

2010 | 30 | 64,0 | 52,2 | 81,6 | 17,1 | 26,7 |

2011 | 18 | 56,9 | 33,6 | 59,1 | 8,8 | 15,5 |

Total tal-MP II | 117 | 304,2 | 227,5 | 74,1 | 77,7 | 25,5 |

Total kumplessiv | 172 | 406,0 | 301,2 | | 119,5 | |

... MINĦABBA LI S-SITWAZZJONI TAS-SUQ U L-KUNDIZZJONIJIET GĦAD-DĦUL MA INKORAĠĠIETX LILL-OPERATURI BIEX JIEĦDU VANTAĠĠ MILL-ISKEMA

26. Minbarra l-bidla fis-sitwazzjoni tas-suq (ara l-paragrafu 18), raġuni sinifikanti għall-użu baxx tal-approprjazzjonijiet hija li l-ksib ta’ appoġġ mill-programmi MP wera ruħu fit-tul, riskjuż, ikkumplikat u għali:

(a) Il-benefiċjarji awditjati damu medja ta’ sentejn biex jiksbu aċċess għall-iskema (mid-data tal-ewwel idea tal-proġett sal-ilħuq tal-iffirmar tal-ftehim ta’ għotja). F’dan il-perjodu, damu medja ta’ sena mid-data tal-għeluq tas-sejħa sad-data tal-iffirmar tal-ftehimiet ta’ għotja. B’mod unanimu huma kkunsidraw din l-istennija twila wisq f’ambjent tan-negozju volatili. Il-Qorti sabet li sadanittant intilfu klijenti kemm-il darba. Billi bdil fir-rotot inizjali, fil-prodotti trasportati jew fil-punti tat-tluq u fid-destinazzjonijiet ma kinux permessi mill-Kummissjoni u mill-EACI għar-raġunijiet ta’ ekwità fit-trattament u ta’ kompetizzjoni leali, 53 mill-154 proġett magħżul (jew 34 %) bejn l-2003 u l-2010 kienu "ma rnexxewx jew intemmew kmieni". Dawn irrappreżentaw EUR 64,2 miljun f’impenji u EUR 3,7 miljun f’pagamenti;

(b) Investimenti f’infrastruttura anċillari jibqgħu kompletament għar-riskju tal-benefiċjarju: għalkemm il-leġiżlazzjoni tippermetti l-possibbiltà ta’ finanzjament parzjali għal tali infrastruttura, il-mekkaniżmu ta’ finanzjament normalment jipprovdi biss sussidju għall-volum ta’ tkm imċaqlaq u fil-prattika jirrendi impossibbli li l-programm jikkofinanzja investimenti f’infrastruttura;

(c) Il-kundizzjonijiet tal-programm huma kkunsidrati mill-operaturi bħala kumplessi wisq għar-realtà tal-amministrazzjoni ta’ kuljum, li tispjega għalfejn ħafna benefiċjarji użaw konsulenti biex jippreparaw ix-xogħol amministrattiv [12];

(d) Il-parteċipazzjoni fil-programmi MP hija wkoll għalja [13]: ibbażata fuq l-ispejjeż tal-ivvjaġġar tal-persunal magħmula disponibbli mill-membri tal-konsorzju, it-tariffi tal-konsulenza u l-ispejjeż tax-xhur ta’ xogħol maħduma mill-persunal tal-benefiċjarji, l-ispiża medja tal-preparazzjoni ta’ applikazzjoni, għas-16-il benefiċjarju awditjati, kienet ta’ EUR 105 000.

INĊERTEZZA DWAR KEMM TRAFFIKU FIL-FATT ĠIE MĊAQLAQ LIL HINN MIT-TOROQ,...

27. Il-Kolonna 4 tat-Tabella 1 tagħti ċifri għall-volumi rrappurtati ta’ merkanzija mċaqalqa lil hinn mit-toroq. L-awditu ma setax jikseb assigurazzjoni li dawn kienu affidabbli. L-ewwel nett, fejn servizzi eżistenti ġew mtejba, il-volumi ta’ merkanzija ddikjarati bħala li ġew trasportati bl-istess rotta qabel il-bidu tal-proġett ġew aċċettati mill-EACI mingħajr ebda kontroll (dawn il-kwantitajiet jiġu mnaqqsa fl-ikkompletar tal-proġett biex iż-żieda fiċ-ċaqliq modali tkun tista’ tiġi kkalkulata). It-tieni nett, l-ewwel awditi finanzjarji ex-post tal-volumi ta’ ċaqliq modali rrappurtati, li l-EACI kkompletat biss fl-2011, żvelaw żbalji [14] u każ wieħed ta’ rappurtar ibbażat fuq piż gross minflok fuq piż nett.

28. L-awditu tal-Qorti ta’ 16-il proġett żvela li proġett wieħed biss kellu figuri eżatti għall-kwantitajiet peżati mal-wasla fit-terminals. F’sitt każijiet, l-għodda użata biex tirreġistra l-piż nett ma kinitx disponibbli għal ittestjar ta’ fuq il-post u għad-disa’ proġetti l-oħra, din l-għodda wriet affidabbiltà limitata tar-rendikont tal-entrati u tar-riskju akbar ta’ pagamenti eċċessivi. Pereżempju, fi proġett wieħed l-ebda indikazzjoni ta’ piż ma kien mogħti fuq id-dokument tat-trasport (CMR [15]), u f’ieħor it-testijiet biex jiġi kkumparat il-piż irreġistrat fis-sistema mal-piżijiet iddikjarati fis-CMRs korrispondenti ma qablux u l-benefiċjarju ma kienx ċert jekk kienx irrapporta piżijiet grossi jew netti lill-EACI.

... U NOFS IL-PROĠETTI AWDITJATI HUMA TA’ SOSTENIBBILTÀ LIMITATA...

29. Billi l-finanzjament ta’ operazzjonijiet ta’ darba li mhumiex sostenibbli kieku jservi ftit li xejn skop, il-proġetti ffinanzjati huma mistennija li jsiru vijabbli matul l-eżistenza tagħhom, jiġifieri fi ħdan massimu ta’ tliet snin, u li jkomplu l-operazzjoni tagħhom wara. Għalkemm ir-Regolamenti jinvokaw is-sostenibbiltà b’mod speċifiku bħala waħda mill-kundizzjonijiet ta’ finanzjament [16], din la ġiet adottata fil-ftehimiet ta’ għotja u lanqas ma ġiet iċċekkjata s-sostenibbiltà wara l-ikkompletar tal-proġett.

30. Barra minn dan, l-ambjent operazzjonali diffiċli b’mod partikolari għall-ferroviji kkontribwixxa għal sostenibbiltà fqira. Benefiċjarji li stabbilixxew servizzi ferrovjarji iffaċċjaw riskji operazzjonali għoljin u, waqt l-operat, esperjenzaw diffikultajiet bil-kumpaniji ferrovjarji nazzjonali minħabba xogħlijiet ta’ manutenzjoni imprevisti, strajks ferrovjarji u tal-portijiet u n-nuqqas ta’ interoperabbiltà. F’wieħed mill-proġetti awditjati, dan wassal għall-kanċellazzjoni ta’ 20 % tat-tluq ippjanat fuq il-perjodu sħiħ tal-proġett; f’ieħor, waqt it-tielet sena ta’ operazzjoni, kien hemm 44 inċident li kkawżaw dewmien fil-konsenja u interruzzjonijiet fis-servizz li damu aktar minn ġimgħa; fi proġett ieħor il-benefiċjarju kien imġiegħel li jagħmel erba’ tibdiliet tal-lokomottiva matul ir-rotta mill-impjant għall-produzzjoni Rumena tiegħu saċ-ċentru ta’ distribuzzjoni tiegħu fit-tramuntana tal-Italja.

31. Ħafna benefiċjarji tal-programm għalhekk iddeċidew li jtemmu l-proġetti ferm qabel tmiem il-kuntratti tagħhom, u ħafna minn dawk li kkompletaw proġett jew temmew jew bidlu b’mod sinifikanti l-ambitu tas-servizz wara li l-finanzjament tal-proġett kien spiċċa. Għal 6 mis-16-il proġett awditjati mill-Qorti, is-servizz issussidjat ma kienx għadu operazzjonali fiż-żmien tal-awditu (minħabba volumi insuffiċjenti jew minħabba li wieħed mill-imsieħba rtira jew falla) u tnejn oħra komplew imma tnaqqsilhom l-ambitu.

... U L-PROĠETTI KIENU SE JINBDEW ANKE MINGĦAJR FINANZJAMENT MILL-UE

32. L-evidenza mill-proġetti tal-Marco Polo awditjati mill-Qorti wrew li l-finanzjament mill-UE ppermettewlhom li jibdew il-proġetti aktar kmieni, li jżidu l-iskala tas-servizz jew li jkollhom redditu aktar kmieni fuq l-investiment tagħhom.

33. Iżda, l-awditu sab ukoll indikazzjonijiet serji ta’ piż mejjet billi:

- 13 mis-16-il benefiċjarju awditjati kkonfermaw li kieku kienu jibdew u joperaw is-servizz ta’ trasport anke mingħajr sussidju;

- L-evalwatur Ecorys indika li l-maġġoranza tal-proġetti kieku kienu jibdew ukoll mingħajr sussidju [17]

- Il-Kummissjoni, bħala maniġer tal-programm, indikat fl-aktar rapport reċenti tagħha lill-Parlament Ewropew u lill-Kunsill [18] li "42 % tal-benefiċjarji ddikjaraw li l-proġetti tagħhom kienu definittivament jitkomplew mingħajr il-fondi Marco Polo".

34. Dan huwa spjegat mill-fatt li (i) it-trasport ta’ merkanzija tqila fuq distanzi twal kieku xorta juża l-baħar, il-ferroviji jew il-passaġġi tal-ilma interni għal raġunijiet ta’ spejjeż, speċjalment jekk il-vjeġġi jistgħu jiġu ppjanati minn qabel, u (ii) il-finanzjament tal-MP tant ikopri biċċa zgħira mill-ispiża totali tal-proġett li ma jistax jitqies bħala inċentiv reali (fis-16-il proġett awditjati mill-Qorti, is-sussidju kopra biss 2,8 % tal-ammont investit mill-benefiċjarji).

IL-ĠESTJONI TA’ KULJUM TAL-ISKEMA TJIEBET GRADWALMENT,...

35. B’konformità mal-prattika normali tal-Kummissjoni, ix-xogħol tal-EACI huwa ggwidat minn Programm ta’ Ħidma Annwali (AWP) approvat mill-Kummissjoni. Il-Kummissjoni tissorvelja l-ġestjoni ta’ kuljum tal-programmi MP permezz tar-rapporti ta’ kull tliet xhur mill-EACI, laqgħat ta’ koordinazzjoni ta’ kull tliet xhur u ta’ darbtejn fis-sena, u laqgħat tal-kumitat ta’ tmexxija ta’ kull tliet xhur. Uffiċjal għall-politika ddedikat full-time mill-Kummissjoni għandu kuntatti regolari mal-maniġment u mal-persunal tal-EACI u jipparteċipa f’laqgħat ta’ ħidma u, kultant, fi żjarat fuq il-post. L-EACI tipproduċi Rapporti Annwali tal-Attività (RAA) fejn tqabbel il-prestazzjoni reali mal-AWP.

36. Il-Qorti sabet li l-EACI tejbet il-ġestjoni tal-proġetti tal-MP matul iż-żmien billi, fost affarijiet oħra, (i) għamlet il-proċedura tal-għażla tal-proġetti iktar stretta biex tiżgura li proġetti ta’ kwalità għolja biss jiġu magħżula, (ii) organizzat helpdesk u mailbox funzjonali għal applikanti potenzjali, li ġew ikkunsidrati utli u effettivi mill-benefiċjarji awditjati, (iii) ikkontribwixxiet għall-bażi tal-għarfien tal-Kummissjoni permezz ta’ rapporti analitiċi, (iv) wettqet monitoraġġ regolari tal-proġetti finanzjati u (v) naqqset id-dewmien fil-pagamenti.

... IŻDA KIEN HEMM ANALIŻI INSUFFIĊJENTI TAL-ĦTIĠIJIET TAS-SUQ...

37. Il-programmi MP kienu mfassla biex jipprovdu finanzjament mill-UE biex jingħata kumpens parzjali għan-nefqa kunsiderevoli mġarrba mill-istabbiliment mill-ġdid, jew l-iżvilupp ta’ servizzi tat-trasport eżistenti, bl-istennija li ż-żieda fil-provvista ta’ dawn is-servizzi kienet se toħloq domanda tas-suq ("top-down supply-push" [19]).

38. L-istruttura taż-żewġ programmi MP kienet ibbażata fuq proposta tal-Kummissjoni [20] li użat l-eżitu ta’ konsultazzjoni mal-partijiet interessati organizzata qabel inbeda kull wieħed mill-programmi. [21]

39. Iżda, il-Qorti ma tqisx dan bħala suffiċjenti billi l-operaturi se jbiddlu biss minn trasport bit-triq għal mezzi ta’ trasport oħra taħt kundizzjonijiet normali tas-suq jekk iċ-ċirkustanzi (normalment spejjeż, ħin, affidabbiltà, volumi biex jiġu ttrasportati u viċinanza tat-terminals) jirrekjedu tali bidla. Għalhekk, biex jiġi mfassal programm ta’ appoġġ ta’ suċċess għas-servizzi tat-trasport, imissu l-ewwel kien hemm analiżi dwar għalfejn servizzi tat-trasport multimodali ma kinux qegħdin jiġu maħluqa, jew żviluppati, taħt kundizzjonijiet normali tas-suq, u kif tegħleb l-ostakli jew il-barrieri potenzjali li jxekklu jew ifixklu l-ħolqien jew l-iżvilupp ta’ tali servizzi.

40. Sa mill-2007, il-potenzjal għal effettività tal-programmi MP kompliet tonqos bħala riżultat ta’ kawżi esterni: il-kriżi finanzjarja u ekonomika naqqset il-volumi kumplessivi ttrasportati (ara l-paragrafu 18), u deċiżjonijiet minn kumpaniji ferrovjarji nazzjonali biex iwaqqfu konsenji ta’ vagun waħdieni għal raġunijiet ta’ spejjeż interni kellhom l-effett immedjat li jobbligaw kumpaniji iżgħar li jirrikonvertu rotot multimodali għal trasport bit-triq biss. Barra minn dan, issa tista’ tiġi mistennija ċaqliqa modali bil-maqlub (mill-vapuri għat-triq) minħabba leġiżlazzjoni adottata reċentement [22].

… U AZZJONI KORRETTIVA SETGĦET ITTIEĦDET QABEL

41. Rapport ta’ evalwazzjoni [23] tal-2007 semma numru ta’ problemi relatati mal-ewwel programm Marco Polo, bħal livelli limitu mhux xierqa, inflessibbiltà fuq ir-regoli dwar tkm, u regoli mhux ċari u kumplessi dwar il-preżentazzjoni, l-għażla u l-kuntrattazzjoni ta’ proġetti. Iżda l-Kummissjoni, permezz tal-monitoraġġ tagħha tal-proġetti u tal-programmi, kienet konxja mid-dewmien fl-implimentazzjoni tal-proġetti u mid-diffikultajiet biex tinkiseb il-mira qabel (sa minn Marzu 2006).

42. Il-valutazzjoni tal-impatt (IA) [24] tal-2008 pprevediet numru ta’ opzjonijiet biex jittejbu l-programmi billi inkludiet reviżjoni sħiħa tal-bażi legali, tal-waqfien tal-programm jew tal-introduzzjoni ta’ bidliet fl-MP II. Il-proposta tal-Kummissjoni kienet limitata għal emendi baġitajri u tekniċi għall-MP II [25] (bħall-irdoppjar tal-ammont tas-sussidju, il-kunsiderazzjoni ta’ kontenituri vojta u tal-piż ta’ vettura bħala kwantitajiet ta’ merkanzija eliġibbli, it-tbaxxija tal-livelli limitu u ż-żieda ta’ flessibbiltà) fi sforz biex iżżid l-attrattività tal-programm. Iżda dawn il-miżuri ma rrimedjawx id-dgħufijiet importanti tal-programm enfasizzati hawn fuq.

43. Il-Kummissjoni lanqas ma għamlet valutazzjoni fil-fond tal-iskemi nazzjonali ta’ appoġġ għall-multimodalità tal-Istati Membri bl-għan li tikseb tagħlimiet għall-possibbiltà ta’ tfassil mill-ġdid tal-programmi MP. Il-Qorti tqis li hemm tagħlimiet x’jinkisbu minn programmi nazzjonali li jaħdmu fuq in-naħa tad-domanda b’nefqa amministrattiva limitata billi jħallsu somom sħaħ direttament lil operaturi tat-trasport bit-triq li jiddeċiedu li jċaqalqu t-trakkijiet jew il-kontenituri tagħhom mit-triq għall-vapuri jew għall-ferroviji (eż. "Ecobonus" u "Ferrobonus" fl-Italja [26]). F’pajjiż wieħed (l-Awstrija), l-iskemi nazzjonali jikkontribwixxu wkoll għal investimenti fl-infrastruttura fil-proporzjon ta’ ċaqliq modali mistenni għal volumi fil-fatt imċaqalqa.

KONKLUŻJONIJIET U RAKKOMANDAZZJONIJIET

44. Il-programmi Marco Polo huma parti mill-objettiv tal-politika tat-trasport li jiġu żviluppati alternattivi għat-trasport tal-merkanzija bit-triq fi ħdan l-UE. Il-Qorti sabet il-programmi ineffettivi minħabba li (i) il-miri stabbiliti ntlaħqu sa grad limitat ħafna, (ii) kellhom ftit li xejn impatt fuq iċ-ċaqliq tat-trasport ta’ merkanzija lil hinn mit-toroq, u (iii) ma hemm l-ebda data biex jiġu vvalutati l-benefiċċji mistennija tat-tnaqqis tal-impatt ambjentali tat-trasport ta’ merkanzija, tat-tnaqqis tal-konġestjoni tat-traffiku u tat-titjib tas-sigurtà fit-toroq.

45. Il-mekkaniżmu użat għall-pagamenti tal-programmi għamel l-iżborżament tal-finanzjament mill-UE kundizzjonali fuq riżultati u l-proġetti normalment kienu jipprovdu benefiċċji akbar għall-komunità usa’. Iżda ma kienx hemm biżżejjed proposti ta’ proġetti rilevanti mressqa minħabba s-sitwazzjoni tas-suq u l-kundizzjonijiet dissważivi għall-ambjent tan-negozju (jiġifieri tul tal-proċeduri, riskji, kumplessità u spejjeż amministrattivi). Barra minn hekk (i) hemm inċertezza dwar kemm traffiku ġie fil-fatt imċaqlaq lil hinn mit-toroq, (ii) is-servizzi (il-proġetti) finanzjati kienu f’ħafna każi mnaqqsa b’mod sinifikanti fl-ambitu jew ma tkomplewx u (iii) hemm evidenza li ħafna proġetti kienu se jinbdew anke mingħajr finanzjament mill-UE.

46. Il-ġestjoni ta’ kuljum tal-programmi tjiebet matul iż-żmien. Fost affarijiet oħra, metodoloġija soda għall-għażla ta’ proġetti tiżgura li proġetti ta’ kwalità għolja biss jiġu magħżula. Iżda l-Kummissjoni ma wettqitx analiżi adegwata tas-suq biex tivvaluta l-potenzjal għal suċċess, ma kkunsidratx żviluppi ġodda u ma ħaditx azzjoni korrettiva fil-ħin biex tittratta l-ineffettività tal-programm.

RAKKOMANDAZZJONIJIET

Il-Kunsill, il-Parlament Ewropew u l-Kummissjoni għandhom:

(a) Jikkunsidraw li jtemmu l-finanzjament mill-UE għal servizzi tat-trasport ta’ merkanzija li jsegwu l-istess tfassil bħall-programmi Marco Polo ("top-down supply-push" (spinta lill-provvista minn fuq għal isfel) li wasslu b’mod partikolari għad-dgħufijiet identifikati f’dan ir-rapport (rispons insuffiċjenti għas-suq, assenza ta’ evidenza dwar l-ilħuq tal-objettivi, piż amministrattiv kbir, sostenibbiltà fqira u piż mejjet).

(b) Jagħmlu possibbli l-kontinwazzjoni ta’ finanzjament għal proġetti bħal dawn kundizzjonali fuq valutazzjoni tal-impatt ex ante li turi jekk hemmx u sa fejn hemm valur miżjud tal-UE. Din kieku tirrekjedi analiżi tas-suq iddettaljata dwar id-domanda potenzjali mill-operaturi u l-kunsiderazzjoni tal-aħjar prattiki ta’ skemi nazzjonali ta’ appoġġ simili. Huwa biss fil-każ ta’ valutazzjoni pożittiva fir-rigward ta’ azzjoni sinifikanti tal-UE f’dan il-qasam, li l-Kummissjoni għandha b’mod partikolari:

(i) Tistabbilixxi miri realistiċi għall-volumi ta’ merkanzija li għandhom jiġu mċaqalqa lil hinn mit-toroq; teżamina b’mod regolari l-prodotti u r-riżultati tal-programmi u tieħu azzjoni fil-pront biex tirrimedja nuqqasijiet fir-rigward tal-miri stabbiliti;

(ii) Tagħmel il-finanzjament mill-UE kundizzjonali fuq ir-riżultati (pereżempju, pagamenti pro-rata għal volumi rreġistrati mċaqalqa lil hinn mit-toroq);

(iii) Tivvaluta l-ħtiġijiet, il-limiti u l-kundizzjonijiet għall-appoġġ tal-infrastruttura u tat-tagħmir biex taqsam parti mir-riskju mal-operaturi li jibnu faċilitajiet biex iżidu t-trasport multimodali;

(iv) Teżerċita miżuri biex tittratta b’mod effettiv il-barrieri tekniċi, operazzjonali u infrastrutturali li jistgħu jkunu detrimentali għall-effettività tal-proġetti, pereżempju fejn jikkonċerna traffiku ferrovjarju transkonfinali;

(v) Tiżgura li data adegwata hija disponibbli biex turi l-prestazzjoni miksuba mill-azzjonijiet finanzjati;

(vi) Tnaqqas, preferibbilment għal sitt xhur, iż-żmien neċessarju għall-għażla u għall-kuntrattazzjoni tal-proġetti;

(vii) Tagħmel is-sostenibbiltà tal-proġetti għal mill-inqas tliet snin wara l-ikkompletar kundizzjoni neċessarja;

(viii) Tittratta l-fenomenu ta’ piż mejjet, billi tindirizzah meta tevalwa l-proġetti.

Dan ir-rapport ġie adottat mill-Awla II, immexxija mis-Sur Harald NOACK, Membru tal-Qorti tal-Awdituri, fil-Lussemburgu fil-laqgħa tagħha tal- 24 ta’ April 2013.

Għall-Qorti tal-Awdituri

+++++ TIFF +++++

Vítor Manuel da Silva Caldeira

President

[1] Il-White Paper 1992 "The future development of the common transport policy" (L-iżvilupp futur tal-politika komuni tat-trasport) (COM(92) 494 finali tat- 2 ta’ Diċembru 1992) rat iċ-ċaqliq tal-bilanċ bejn il-mezzi ta’ trasport bħala objettiv prinċipali.Il-White Paper 2001 "European transport policy for 2010: Time to decide" (Politika Ewropea tat-trasport għall-2010: Iż-żmien biex niddeċiedu) (COM(2001) 370 finali tat- 12 ta’ Settembru 2001) ikkonfermat l-importanza tar-reviżjoni tal-ishma rispettivi tal-mezzi ta’ trasport biex tiżdied is-sostenibbiltà tas-sistema Ewropea tat-trasport.It-trasport intermodali kellu jiġi mħeġġeġ billi jsir investiment f’konnessjonijiet tajbin bejn il-baħar, il-passaġġi tal-ilma interni u l-ferroviji.L-objettiv prinċipali tal-White Paper 2011 "Pjan direzzjonali għal Żona Unika Ewropea tat-Trasport — Lejn sistema tat-trasport kompetittiva u li tuża r-riżorsi b’mod effiċjenti" (KUMM(2011) 144 finali tat- 28 ta’ Marzu 2011) huwa li jitnaqqsu l-emissjonijiet tal-gassijiet serra (GHG) billi titrażżan iż-żieda fil-konġestjoni tat-traffiku u billi jiġu stabbiliti kollegamenti multimodali effiċjenti.

[2] L-Artikolu 38 ta’ COM(2011) 650 finali/2 tad- 19 ta’ Diċembru 2011.

[3] F’dak iż-żmien imsejjaħ "Direttorat Ġenerali għat-Trasport u l-Enerġija".

[4] Dan irrappreżenta 12,5 % tal-ammonti mħallsa mill-programmi.

[5] L-Artikolu 1 tar-Regolament (KE) Nru 1692/2006 tal-Parlament Ewropew u tal-Kunsill tal- 24 ta’ Ottubru 2006 li jistabbilixxi t-tieni programm Marco Polo għall-għoti ta’ assistenza finanzjarja tal-Komunità biex tittejjeb il-prestazzjoni ambjentali tas-sistema tat-trasport tal-merkanzija ("Marco Polo II"), u li jħassar ir-Regolament (KE) Nru 1382/2003 (ĠU L 328, 24.11.2006, p. 1) jistipula li l-programm għandu jikseb: "(...) ċaqlieqa fit-traffiku li tkun parti sostanzjali miż-żieda aggregata annwali mistennija fit-traffiku internazzjonali tal-merkanzija bit-triq, imkejjel f’kilometri-tunnellata (...)". Skont il-Premessa 2 tal-istess regolament, iż-żjieda aggregata annwali fit-traffiku internazzjonali tal-merkanzija bit-triq kienet stmata fil-livell ta’ 20,5 btkm, il-Premessa 4 tal-istess regolament jindika li l-programm għandu jgħin biex "għallinqas tiġi mċaqalqa ż-żieda totali mistennija fit-traffiku internazzjonali tal-merkanzija bit-triq, imma preferibbilment aktar minn hekk".

[6] Sors: Preżentazzjoni mill-EACI waqt il-Ġurnata ta’ Informazzjoni tal-MP, it- 28 ta’ Ġunju 2012.

[1111] Bl-użu tal-aktar data reċenti disponibbli tal- 31.12.2012.

[2222] Kwantitajiet ippjanati li jkunu mċaqalqa fuq il-bażi tal-ftehimiet ta’ għotja ffirmati mill-Kummissjoni u, sa minn Marzu 2008, mill-EACI.

[3333] Kwantitajiet ta’ ċaqliq irrappurtati kontra dawk impenjati.

[4444] Għall-MP II il-mira annwali għandha tkun "parti sostanzjali" ta’ 20,5 biljun tkm.

[7] Sors: l-Eurostat "Statistics in Focus" (L-Istatistika fil-Fokus) 13/2012, 21.2.2012.

[8] Preżentazzjoni mill-EACI waqt il-Ġurnata ta’ Informazzjoni tal-MP, it- 28 ta’ Ġunju 2012.

[9] Il-‘kalkulatur Marco Polo’ huwa spread-sheet awtomatizzata li tipprovdi tqabbil tal-ispejjeż esterni teoretiċi relatati ma’ fatturi ambjentali (bħal tniġġis tal-arja, tibdil fil-klima, storbju) u għal fatturi soċjo-ekonomiċi (bħal inċidenti, konġestjoni u infrastruttura). Il-kalkulazzjoni hija espressa f’euro kull tkm, bejn is-soluzzjoni ta’ trasport "bit-triq biss" u s-soluzzjoni alternattiva ta’ trasport multimodali applikata għal (ferroviji, passaġġi tal-ilma interni u tbaħħir fil-qosor).

[10] "Ex-ante evaluation report on MP II" (Rapport ta’ evalwazzjoni ex-ante dwar l-MP II), Ecorys, il- 15 ta’ Ġunju 2004, p. 56: "when comparing modern truck engines with outdated or high-speed ship engines, road transport might prove to be the environmentally favourable option" (meta jiġu mqabbla l-magni moderni tat-trakkijiet ma’ magni skaduti jew b’veloċità għolja ta’ vapuri, it-trasport bit-triq għandha mnejn tkun l-opzjoni ambjentalment favorevoli).

[11] Dan inkluda pagamenti ta’ EUR 1,4 miljun għal żewġ proġetti implimentati bħala parti mill-Azzjoni ta’ kataliżi li ma appoġġjax iċ-ċaqliq modali: il-finanzjament tal-UE ġie mħallas għall-konverżjoni ta’ lokomottiva u għall-abbozzar ta’ rapporti ta’ implimentazzjoni tal-proġetti.

[5555] Bl-użu tal-aktar data reċenti disponibbli tal- 31.12.2012.

[12] Mis-16-il proġett awditjat, 14-il benefiċjarju, jew 87 % użaw konsulenti.

[13] Il-Premessa 4 għar-Regolament (KE) Nru 1692/2006 u l-Premessa 8 għar-Regolament (KE) Nru 923/2009 tal-Parlament Ewropew u tal-Kunsill tas- 16 ta’ Settembru 2009 li jemenda r-Regolament (KE) Nru 1692/2006 (ĠU L 266, 9.10.2009, p. 1) indikaw aspettattiva li ħafna intrapriżi żgħar u ta’ daqs medju (SMEs) kienu se jipparteċipaw fil-programm. Bħala riżultat tal-kumplessità tal-programmi, l-ispejjeż għoljin u l-limiti għoljin li taħthom ma kienx se jkun hemm kofinanzjament, 24 % biss tal-benefiċjarji tal-MP kienu SMEs (Sors:data tal-EACI).

[14] F’wieħed mir-rapporti ġie identifikatmill-EACI żball ex ante ta’ 20 %.

[15] Il-polza tat-tagħbija CMR huwa dokument użat fit-trasport internazzjonali tal-merkanzija bit-triq, ibbażat fuq il-"Convention on the Contract for the International Carriage of Goods by Road" (Konvenzjoni dwar il-Kuntratt għall-Ġarr Stradali Internazzjonali ta’ Merkanzija) (Konvenzjoni tan-Nazzjonijiet Uniti, iffirmata f’Ġinevra fid- 19 ta’ Mejju 1956).

[16] L-Artikolu 5(1)(a) tar-Regolament (KE) Nru 1382/2003 tal-Parlament Ewropew u tal-Kunsill tat- 22 ta’ Lulju 2003 dwar l-għoti ta’ għajnuna finanzjarja Komunitarja biex ittejjeb il-prestazzjoni ambjentali tas-sistema tat-trasport tal-merkanzija (Programm Marco Polo) (ĠU L 196, 2.8.2003, p. 1) u l-Anness I għar-Regolament (KE) Nru 1692/2006.

[17] "Evaluation of the Marco Polo I programme" (Evalwazzjoni tal-programm Marco Polo I), Ecorys, is- 7 ta’ Novembru 2007, il-paragrafu 3.6.

[18] COM(2012) 675 finali tal- 21 ta’ Novembru 2012, p. 6.

[19] "Ex-ante evaluation report on MP II" (Rapport ta’ evalwazzjoni ex ante dwar l-MP II), Ecorys, il- 15 ta’ Ġunju 2004, il-Kapitolu 6.3.

[20] COM(2002) 54 finali tal- 4 ta’ Frar 2002.

[21] EG. ara "Ex-ante evaluation report on MP II" (Rapport ta’ evalwazzjoni ex-ante dwar l-MP II), Ecorys, il- 15 ta’ Ġunju 2004, il-Kapitoli 2 u 7.

[22] L-ispejjeż tal-fjuwil għat-trasport marittimu se jiżdiedu sostanzjalment mill-2015 bħala riżultat ta’ regoli ġodda fuq il-kubrit u limiti ġenerali ġodda fuq il-kubrit addottati f’Settembru 2012. Dan se jirritorna parti mill-merkanzija li attwalment tinġarr bil-vapuri lura għat-toroq. Sors: Aġenzija Ewropea għas-Sigurtà Marittima (EMSA) "Technical report" (Rapport tekniku), 13.12.2010 u COM(2011) 439 finali tal- 15 ta’ Lulju 2011.

[23] "Evaluation of the Marco Polo I programme" (Evalwazzjoni tal-programm Marco Polo I), Ecorys, is- 7 ta’ Novembru 2007.

[24] SEC(2008) 3022 tal- 10 ta’ Diċembru 2008, l-Opzjoni C.

[25] Ir-Regolament (KE) Nru 923/2009.

[26] L-amministrazzjoni Taljana ġestiet iż-żewġ programmi b’baġit ta’ EUR 235 miljun (li minnhom tħallsu EUR 193,5 miljun, rata ta’ użu ta’ 82,3 %) bi 15-il impjegat FTE u bi spiża ta’ mhux aktar minn EUR 970000 fis-sena, li twassal għal nefqa amministrattiva ta’ 1,2 % tal-baġit totali tal-programm.

--------------------------------------------------

ANNESS I

DETTALJI TAL-PROĠETTI KAMPJUNATI

Proġetti awditjati | Sejħa | Pajjiż | Deskrizzjoni qasira tal-kontenut tal-proġett |

MP I

AIN | 2003 | il-Belġju | Titjib tat-trasport intermodali bil-barkun u bil-ferroviji minn u sal-port ta’ Antwerp: żieda fil-frekwenza tas-servizzi eżistenti jew bidja ta’ servizzi ġodda b’antiċipazzjoni ta’ problemi ta’ konġestjoni li jirriżultaw minn xogħlijiet fit-triq ippjanati fuq iċ-ċirku ta’ Antwerp. |

DUE LOKO-MOTION | 2003 | il-Ġermanja | Proġett li jipprovdi servizzi ta’ trazzjoni ferrovjarja u trazzjoni kontinwa interoperabbli bil-lokomottiva multikurrenti (multi-current) ġdida għal servizz tal-blokk bit-triq u ferrovjarju bejn Munich (Riem, il-Ġermanja) u Cervignano del Friuli (l-Italja). |

BRIDGE OVER EUROPE | 2004 | Il-Pajjiżi l-Baxxi | Konnessjoni (bit-tbaħħir fil-qosor/ferrovjarja/bit-triq) multimodali mal-peniżola tal-Iberja, b’fokus prinċipali fuq tagħmir ta’ kontenituri ta’ 45 pied, li toffri alternattiva vijabbli u kosteffettiv għal trasport bit-trejler min-Nofsinhar għat-Tramuntana għan-Nofsinhar. |

BASS | 2005 | il-Ġermanja | Proġett biex jiżdied il-proporzjon ta’ trasport bil-baħar tal-volum ġenerali tat-traffiku tal-merkanzija bejn l-Ewropa tal-Punent u l-Ewropa ċentrali min-naħa l-waħda u bejn l-Istati Baltiċi u l-Komunità ta’ Stati Indipendenti (KSI) min-naħa l-oħra. |

NEPOL EXPRESS | 2005 | il-Ġermanja | Proġett biex titmexxa konnessjoni ferrovjarja skedata regolarment bejn Rotterdam (il-Pajjiżi l-Baxxi) u Poznan-Franowo (il-Polonja). |

LUNA | 2006 | l-Italja | Servizz mekkuk (shuttle service) ferrovjarju kkombinat li jgħaqqad l-Italja, il-Ġermanja u s-suq Skandinavu permezz tal-Isvizzera. |

RAIL | 2006 | il-Belġju | Il-proġett jikkonċerna żewġ rotot ferrovjarji: lejn/għal Golbey (FR) u lejn/għat-Tramuntana ta’ Spanja (Tarragona/Barċellona) permezz tat-terminal bit-triq/ferrovjarju f’Le Boulou (FR), konnessi ma’ xulxin permezz ta’ punt ċentrali ferrovjarju. |

LORRY RAIL | 2006 | Il-Lussemburgu | Servizz ferrovjarju intermodali mit-Tramuntana għan-Nofsinhar għat-trasport ta’ trejlers mhux akkumpanjati bejn terminals ferrovjarji f’Bettembourg (il-Lussemburgu) u Le Boulou (Perpignan) bl-użu ta’ teknoloġija speċjali. |

MP II

GULF-STREAM | 2007 | Franza | Proġett biex jipprovdi kollegament marittimu dirett bejn Poole (xatt tan-Nofsinhar tar-Renju Unit) u Santander (it-Tramuntana ta’ Spanja) biex jintuża minn trakkijiet li ma jistgħux jaqsmu Franza bit-triq minħabba projbizzjonijiet ta’ tmiem il-ġimgħa fuq Franza kontinentali. |

ITABEL EXPRESS | 2007 | l-Italja | Konnessjoni ferrovjarja tal-blokka regolari minn Pescara (l-Italja ċentrali/in-Nofsinhar tal-Italja) sa Mechelen (il-Belġju) għal apparati domestiċi. |

SIRIUS 1 | 2007 | Franza | Proġett għall-provvista tal-ilma bil-ferroviji bejn l-impjant Franċiż tal-produzzjoni u s-suq Ġermaniż. |

VIKING RAIL | 2007 | il-Ġermanja | Servizz mekkuk ferrovjarju bejn il-Ġermanja u l-Isvezja biex jagħmel kollegament bejn fornituri ta’ partijiet tal-karozzi lokalizzati fil-Ġermanja u s-sit ta’ manifattura f’Gothenburg. |

EURO-REEFER | 2008 | Il-Pajjiżi l-Baxxi | Servizz ferrovjarju għat-trasport ta’ kontenituri mkessħin ta’ prodotti tal-ħalib u prodotti oħra li jitħassru, bi tluq ta’ kuljum minn Genk (il-Belġju) għal Busto Arsizio (l-Italja); Zabrze (il-Polonja) għal Salzburg (l-Awstrija) u Piacenza u Padova (l-Italja); Busto Arsizio (l-Italja), Slawkow (il-Polonja) u Budapest (l-Ungerija) għal Zeebrugge (il-Belġju); Munich (il-Ġermanja) għal Duisburg (il-Ġermanja); u Herne (il-Ġermanja) għal Norrköping (l-Isvezja). |

KTS | 2008 | l-Italja | Servizz tal-blokka ferrovjarju biex jagħmel kollegament bejn impjanti varji tal-manifattura fil-Ġermanja, is-Slovakkja u r-Rumanija u ċentru ta’ distribuzzjoni f’San Vito al Tagliamento (l-Italja). |

OFE | 2008 | il-Belġju | Proġett biex jiġi operat kuritur ferrovjarju regolari għal kontenituri minn Zeebrugge u Antwerp (il-Belġju) għal Ottmarsheim (Franza). |

SCADAE | 2008 | l-Italja | Proġett biex jiġi stabbilit servizz dirett mill-porti Adrijatiċi ta’ Koper (is-Slovenja), Venezja, Ravenna u Ancona (l-Italja) għal Tessalonika (il-Greċja), Istanbul u Izmir (it-Turkija). |

--------------------------------------------------

ANNESS II

TQABBIL TAL-KOEFFIĊJENTI KALKULATURI TAL-MP MAŻ-ŻMIEN [1]

Mezz tat-trasport | Sottotipi | Sejħa 2003 [2] | Sejħa 2004 [3] | Sejħa 2011 taċ-ċaqliq modali biss [4] |

Bit-triq | | 0,024 | 0,035 | 0,018 |

Ferroviji | Diżil | 0,012 | 0,015 | 0,015 |

Elettriku | 0,004 |

Passaġġi tal-ilma interni | 1000-1500T | 0,005 | 0,010 | 0,014 |

(inklużi mħallta/mhux magħrufa) | 0,013 |

>3000T | 0,010 |

| Fjuwil konvenzjonali [5] | LNG | Tisfija tal-ilma baħar | Tisfija tal-ilma ħelu |

Tbaħħir fil-qosor | Ġenerali/ingrossa | 0,004 | 0,009 | 0,007 | 0,000 | 0,004 | 0,004 |

Bastiment għat-trasport ta’ kontenituri | 0,005 | 0,000 | 0,003 | 0,003 |

Ro/Pax (<17kn) | 0,005 | 0,000 | 0,003 | 0,003 |

Ro/Pax (17-20kn) | 0,009 | 0,000 | 0,005 | 0,005 |

Ro/Pax (20-23kn) | 0,013 | 0,001 | 0,008 | 0,008 |

Ro/Pax (>23kn) | 0,020 | 0,001 | 0,011 | 0,011 |

[1] Sors: Data tal-KE/EACI ikkumpilata mill-Qorti.

[2] Sors: Sejħa għall-proposti tal-2003, ĠU C 245, 11.10.2003, p. 52.

[3] Sors: Sejħa għall-proposti tal-2004, ĠU C 255, 15.10.2004, p. 8

[4] Ara s-sejħa għall-proposti tal-2011, ĠU C 309, 19.10.2011, p. 12.

[5] Il-koeffiċjenti jonqsu aktar jekk jiġi użat fjuwil b’livell baxx ta’ kubrit.

--------------------------------------------------